Grønlands Universitet

Grønlands Universitet (grønlandsk: Ilisimatusarfik) er et universitet i Nuuk. Tidligere hed det Inuit Instituttet, men fik status af universitet i 1989. Universitetets forskning og undervisning fokuserer på emner med relation til Grønland og Arktis.

Universitetet lå indtil 2007 i den gamle herrnhutiske missionsstation fra 1738 i Nuuk. I januar 2008 fusionerede universitetet med en række professionsrettede bacheloruddannelser. Samtidig flyttede dele af universitetet ud i universitetsparken – Ilimmarfik – som er et center for uddannelse, forskning, dokumentation og formidling.

Ilisimatusarfik består i dag af 4 institutter med i alt 9 afdelinger.

Undervisning 
Ilisimatusarfiks fire institutter har ca. 750 studerende i alt (2020).

Der indskrives også ph.d.-studerende. 

Desuden er der et antal enkeltfagsstuderende samt flere internationale gæstestuderende.

Undervisningen foregår primært på dansk, men kan også foregå på grønlandsk. En mindre del – ca. svarende til 30 ECTS-point hvert semester – af undervisningen udbydes på engelsk. Dette giver mulighed for gæsteophold for udenlandske studerende.

Der udbydes flg. uddannelser:

 Institut for Læring: 
 Bacheloruddannelse til Folkeskolelærer 
 Efter-/videreuddannelse af underviserne i folkeskolen på diplom-, master- og kandidatniveau (diplomuddannelserne er på bachelorniveau og retter sig mod folkeskolelærere efter tidligere uddannelser) 

 Institut for Sygepleje & Sundhedsvidenskab: 
 Bacheloruddannelse i Sygepleje 
 Diplomuddannelse i Arktisk Sygepleje 

 Institut for Samfund, Økonomi & Journalistik:
 Afdeling for Samfundsvidenskabelige Studier: Bachelor- og kandidatuddannelse i Samfundsvidenskab, hoved- og sidefagsuddannelse i Samfundsfag. Bacheloruddannelse til Socialrådgiver (med mellemrum udbydes diplomuddannelse rettet mod færdiguddannede socialrådgivere). Derudover også HA i Erhvervsøkonomi samt en nordisk kandidatuddannelse: West Nordic Studies
 Afdeling for Journalistik: Bacheloruddannelse i Journalistik 
Afdeling for Jura: Bacheloruddannelse i Jura
 Instituttet udbyder også HD 2. del uddannelser i Organisation & Ledelse samt Regnskab og Økonomistyring (i samarbejde med Syddansk Universitet) 

 Institut for Kultur, Sprog & Historie:
 Afdeling for Teologi: Bacheloruddannelse i Teologi, samt sidefagsuddannelse i Religion
 Afdeling for Kultur & Samfundshistorie: Bachelor- og kandidatuddannelse i Kultur- & Samfundshistorie, samt hoved- og sidefagsuddannelse i Historie
 Afdeling for Sprog, Litteratur & Medier: Bachelor- og kandidatuddannelse samt hoved- og sidefagsuddannelse i Sprog, Litteratur & Medier
 Afdeling for Oversættelse & Tolkning: Bacheloruddannelse til Oversætter

Universitetsbiblioteket på Ilimmarfik har ca. 30.000 bind og 125 tidsskrifter, som løbende ajourføres. Samlingen er integreret med Groenlandica, Grønlands Nationalbibliotek.

Optagelsesbetingelser 
Information omkring optagelsesbetingelser findes på https://www.uni.gl. Der optages hvert år ca. 250+ studerende og et stigende antal internationale gæstestuderende.

Publikationer
Ilisimatusarfik udgiver årsskriftet Kultur- & Samfundsforskning samt en række øvrige publikationer .

Eksterne henvisninger 
Universitetets hjemmeside

Bygninger, konstruktioner og anlæg i Nuuk
Universiteter
Universitet